Kunngerð um gjald til Arbeiðsloysisskipanina Samanskrivað kunngerð Við heimild í løgtingslóg nr. 113 frá 13. juni 1997 um arbeiðsloysistrygging og arbeiðsávísing, § 11, hevur stýrið fyri Arbeiðsloysisskipanina fyrisett: § 1. Gjaldsskyldugir til Arbeiðsloysisskipanina eru sambært § 7 í løgtingslóg um arbeiðsloysistrygging og arbeiðsávísing: allir persónar, sum móttaka A-inntøku og sum hava fulla skattskyldu í Føroyum, sum hava fylt 16 ár, men ikki 67 ár, øll, sum rinda A-inntøku í Føroyum. § 2. Gjaldið til Arbeiðsloysisskipanina, í hesi kunngerð nevnt ALS-gjaldið, verður sambært § 8 løgtingslóg um arbeiðsloysistrygging og arbeiðsávísing, roknað av øllum A-inntøkum, sum teir gjaldsskyldugu móttaka ella rinda, tó undantikið: fólka- og avlamispensión, aðrar skattskyldugar almannaveitingar, umframt aðrar veitingar, sum sambært lóg ikki verða skattaðar sum A-inntøka, A-inntøka til avmarkaða skattskyldu undir FAS-skipanini. Stk. 2. Undir aðrar skattskyldugar almannaveitingar sambært stk. 1, nr. 2, koma m. a. framskundað fólkapensión, tænastumannapensión og barnapengingur. Stk. 3. Inntøkur sambært stk. 1, nr. 2 og 3, sleppa undan gjaldsskyldu frá tí degi, Arbeiðsloysisskipanin hevur fingið skrivliga fráboðan um hesar. § 3. Sambært løgtingslóg um arbeiðsloysistrygging og arbeiðsávísing, § 9, stk. 2, fellur ALS-gjaldið til gjaldingar samstundis sum teir gjaldsskyldugu rinda ella móttaka A-inntøku. Stk. 2. Áðrenn inntøka, sum ALS-gjald skal roknast av sambært § 2, verður útgoldin persóni, sum er gjaldsskyldugur sambært § 1, nr. 1, skal ALS-gjaldið avroknast gjøgnum eitt av landsstýrinum góðkent stað til avrokning av lønum. Avrokningarstaðið avroknar ALS-gjaldið til Arbeiðsloysisskipanina. Stk. 3. Tá A-inntøka verður rindað av gjaldsskyldugum sambært § 1, nr. 2, skulu hesi avrokna sín part av ALS-gjaldinum til Arbeiðsloysisskipanina sambært øðrum av fylgjandi inngjaldingarháttum: Gjaldsskyldugur sambært § 1, nr. 2, kann geva Arbeiðsloysisskipanini fulltrú til at taka ALS-gjaldið av peningastovnskonto hjá tí gjaldsskylduga. Gjaldsskyldugur sambært § 1, nr. 2, kann rinda ALS-gjaldið eftir rokning frá Arbeiðsloysisskipanini. Rokning fyri ALS-gjald frá Arbeiðsloysisskipanini skal gjaldast innan 7 dagar eftir, at Arbeiðsloysisskipanin hevur sent rokningina. § 4. Henda kunngerð fær gildi frá 24 september 1997. Stýrið fyri Arbeiðsloysisskipanina 19. september 1997 Karin Kjølbro (sign.) formaður/Sjúrður Horsdal (sign.)